**Ján Stacho** (\* 1. január 1936, Trnava – † 15. júl 1995, Bratislava) bol slovenský básnik a prekladateľ, člen tzv. *Trnavskej skupiny* (konkretisti).

Životopis
---------

Pochádzal z robotníckej rodiny, stredoškolské vzdelanie získal v Trnave. V roku 1954, po absolutóriu gymnázia, pokračoval štúdiom na lekárskej fakulte Univerzity Komenského v Bratislave, ktoré ukončil v roku 1960. Pracoval ako lekár v Rožňavskom Bystrom a Šenkviciach. V rokoch 1964 –1969 pracoval ako redaktor vo vydavateľstve Slovenský spisovateľ, krátko pôsobil ako československý kultúrny atašé v Indii, v rokoch 1970 –1973 bol šéfredaktorom Revue svetovej literatúry. Po autonehode v roku 1973 bol doživotne pripútaný na lôžko a v invalidnom dôchodku.

Tvorba
------

Je neopakovateľným, osobitým básnikom-konkrétistom tzv. ***Trnavskej skupiny**. D*o poézie vniesol nové, senzibilné videnie sveta i jeho faktov a predkladá ho cynizmom a drsnosťou. Jeho poetika je založená najmä na preexponovanej zmyslovosti, zmyslovom vnímaní a výraznej erotickej rovine vnímania. Z uvedeného rámca sa vymyká posledná zbierka (*napísaná po autonehode a následnom, takmer totálnom ochrnutí*) ***Z prežitého dňa***. Prostredníctvom jazyka a motívov žena - muž, láska - bolesť, samota - viera, krutosť - čistota, detstvo - domov, choroby - hrôzy, smrť - život sa usiluje vyťažiť nové vnímanie, pocity a videnie. Skepsa, smútok, zúfalstvo, ale aj viera v život s neustálou inováciou a metamorfózami - ktoré v sebe nesú humanistické posolstvo - oslobodzujú básnika od rutinérstva a sebauspokojovania. Jeho poézia je nielen výrazom protirečení sveta v 60. rokoch dvadsiateho storočia, ale aj subjektívnych konfliktov vychádzajúcich z rozporov skutočnosti a osobných problémov, ktoré mu priniesol život. Spôsob, ako ich autor neopakovateľne zobrazil v poézii, zaradil sa k popredným osobnostiam slovenskej literatúry. Objavil nové dimenzie ľudského sveta, vytrháva čitateľa zo všednej skutočnosti, ponúka dovtedy neobjavené obzory, obohacuje jeho vnímavosť i videnie. Okrem vlastnej tvorby prekladal i poéziu z francúzštiny (Jean-Nicholas Arthur Rimbaud), španielčiny, poľštiny, prekladal aj juhoslovanskú poéziu.

Dielo
-----

### Poézia

* 1961 – *Svadobná cesta*
* 1964 – *Dvojramenné čisté telo*
* 1967 – *Zážehy*
* 1969 – *Apokryfy*
* 1978 – *Z prežitého dňa*

### Výbery

* 1970 – *Čítanie z prachu*
* 1977 – *Básne*
* 1983 – *Preklady*, výber z prekladov (sumerská poézia, poézia afrických kmeňov, spevy černokožcov, Charles Baudelaire, Jean-Nicholas Arthur Rimbaud, Corbiére, Perce, Walt Whitman, Pablo Neruda, Thomas a i.)

### Dráma

* 1981 – *Hadí princ*

### Tvorba pre deti a mládež

* 1959 – *Čokoládová rozprávka*

### Preklady

* 1963 – Pierre Jean de Béranger: *Piesne*
* 1964 – Jean-Nicholas Arthur Rimbaud: *Opitá loď*
* 1965 – K. J. Gelczynský: *Nočný testament*
* 1966 – Marianna Alcoforadová: *Spoveď*
* 1967 – A. Berterand: *Gašpar noci*
* 1968 – S. J. Perse: *Anabáza*
* 1969 – D. Thomas: *Tento chlieb, ktorý lámem*
* 1971 – Pablo Neruda: *20 básní o láske a jedna pieseň zúfalstva*
* 1974 – S. Raikovič: *Kamenná uspávanka*

Externé odkazy
--------------

* Plné texty diel J. Stacha

Pozri aj
--------

* Monografia o Jánovi Stachovi
* ZAMBOR, J.: Interpretácia básní Jána Stacha Číhanie, Svadobná cesta a Štvanec. In: Tvarovanie básne, tvarovanie zmyslu. Bratislava : LIC, 2010, s. 41 - 65.
* ZAMBOR, J. : Interpretácia básne Jána Stacha Kováč. In: Stavebnosť básne. Bratislava : LIC, 2018, s. 85 - 95.

Autoritné údaje: * abART: 101209
* GND: 120865289
* ISNI: 0000 0001 1051 8995
* LCCN: n86805588
* NK ČR: ola2002153443
* SNK: 161475
* VIAF: 32838123
* WorldCat: lccn-n86805588